## Rješenje Agencije za zaštitu tržišnog natjecanja klasa: UP/I 430-01/2006-09/40 od 19. listopada 2006.

### NN 116/2006 (30.10.2006.), Rješenje Agencije za zaštitu tržišnog natjecanja klasa: UP/I 430-01/2006-09/40 od 19. listopada 2006.

# AGENCIJA ZA ZAŠTITU TRŽIŠNOG NATJECANJA

**2611**

Agencija za zaštitu tržišnog natjecanja na temelju članka 5. i članka 13. stavak
4. Zakona o državnim potporama (»Narodne novine«, broj 140/05), u upravnom
postupku davanja odobrenja na Prijedlog za primjenu klauzule izuzeća na poslove
izvozno kredit­nog osiguranja, pokrenutom na temelju zahtjeva Hrvatske banke za
obnovu i razvitak sa sjedištem u Zagrebu, Strossmayerov trg 9, na temelju odluke
Vijeća za zaštitu tržišnog natjecanja, sa 70. sjednice, održane 19. listopada
2006., donosi sljedeće

## RJEŠENJE

I. Odobrava se Hrvatskoj banci za obnovu i razvitak primjena klauzule izuzeća na
poslove izvozno kreditnog osiguranja do 19. listopada 2008.
II. Ovo rješenje bit će objavljeno u »Narodnim novinama«.

```
Obrazloženje
```

*1. Zahtjev za pokretanje postupka*

Agencija za zaštitu tržišnog natjecanja (dalje: Agencija) zaprimila je 28.
srpnja 2006., od Hrvatske banke za obnovu i razvitak (dalje: HBOR), sa sjedištem
u Zagrebu, Strossmayerov trg 9, Prijedlog za primjenu klauzule izuzeća na
poslove izvozno kreditnog osiguranja broj: RA/ER-1400-44/06, od 28. srpnja 2006.
U prilogu predmetnog Prijedloga dostavljeno je očitovanje Croa­tia osiguranja
d.d. od 30. lipnja 2006., očitovanje Allianz Zagreb d.d. od 14. lipnja 2006.
koja se odnose na izvozno kreditna osiguranja, te Izvješće HBOR-a o tržištu
osiguranja kredita od utrživih (tržišnih) rizika u Republici Hrvatskoj.
Dana 22. kolovoza 2006. zaprimljena je dopuna rečenog Prijedloga HBOR-a od 28.
srpnja 2006., broj: RA/ER-14000-45/06, uz koju je priloženo očitovanje Hrvatske
agencije za nadzor financijskih usluga (dalje: HANFA), od 3. kolovoza 2006.,
klasa: 011-01/06-03/56; urbroj: 326-304-06-2.
Prijedlog HBOR-a podnesen je sukladno članku 12. stavku 1. Zakona o državnim
potporama (»Narodne novine«, broj 140/05; dalje ZDP).

*2. Propisi primijenjeni tijekom postupka pred Agencijom*

Agencija je prilikom vođenja postupka, osim odredbi ZDP-a, Uredbe o državnim
potporama («Narodne novine«, broj 121/03; dalje: Uredba) koju Agencija
primjenjuje sukladno članku 10. Uredbe o državnim potporama (»Narodne novine«,
broj 50/06), sukladno članku 6. stavku 4. ZDP-a i članku 70. stavku 2. Sporazuma
o stabilizaciji i pridruživanju između Europskih zajednica i njihovih država
članica i Republike Hrvatske (»Narodne novine – Međunarodni ugovori«, broj
14/01, 14/04, 1/05 i 7/05; dalje: SSP), koji je stupio na snagu 1. veljače
2005., primjenjivala i kriterije i standarde pored­benog prava Europske unije
koji se odnose na državne potpore i to Priopćenje Komisije državama članicama
sukladno članku 93. stavku 1. Ugovora o osnivanju Europske zajednice o primjeni
članka 92. i 93. Ugovora na kratkoročno izvozno kreditno osiguranje (Službeni
list Europske komisije C 281 od 17. rujna 1997; izmjene i dopune broj C 217 od
2. kolovoza 2001 C 307 od 11. prosinca 2004 te C 325 od 22. prosinca 2005.;
dalje: Priopćenje Komisije)

*3. Utvrđivanje činjenica*

Na temelju dostavljenih podataka utvrđeno je sljedeće:
Prijedlog HBOR-a za primjenu klauzule izuzeća temelji se na činjenici da HBOR u
ime i za račun Republike Hrvatske (dalje: RH) osigurava izvozne poslove od
političkih i komercijalnih rizika odnosno tržišnih i netržišnih rizika te tako
jedini na teritoriju RH obavlja osiguranje izvoznih potraživanja od
komercijalnih i političkih rizika (tržišnih rizika).
Naime, Prijedlog HBOR-a podnesen je iz razloga jer se državna potpora za izvozna
kreditna osiguranja, sukladno članku 76. stavku 1. Uredbe može dodjeljivati samo
za osiguranje netržišnih rizika.
S obzirom da je HBOR u Prijedlogu i njegovoj dopuni naveo da na teritoriju RH
jedini u ime i za račun RH osigurava izvozne poslove od političkih i
komercijalnih rizika (tržišni rizici), odnosno jedini na teritoriju RH obavlja
osiguranje izvoznih potraživanja od komercijalnih i političkih rizika, zatraženo
je izuzeće na temelju točke 4.4. Priopćenja Komisije kojeg Agencija primjenjuje
sukladno članku 6. stavku 4. ZDP-a i članku 70. stavku 2. SSP-a.
Naime, iz točke 4.4. Priopćenja Komisije proizlazi da se zbog nerazvijenosti
tržišta osiguranja i reosiguranja kreditnih rizika (potraživanja) u pojedinim
zemljama, tržišni rizici mogu privremeno smatrati netržišnim tj. državne izvozno
kreditne agencije ili privatne izvozno kreditne agencije mogu u ime države ili
uz državno jamstvo navedene rizike osiguravati tako dugo dok se tržište ne
razvije. Prema točki 4.4. Priopćenja Komisije izuzeće može biti odobreno
najdulje na razdoblje od 2 godine.
Iz očitovanja Croatia osiguranja d.d. proizlazi da ono osigurava novčana
potraživanja pravnih osoba nastalih isporukama robe ili vršenjem radova ili
usluga osobama u inozemstvu. Takve robe i usluge domaćih pravnih osoba inozemnim
partnerima s odgođenim su rokom plaćanja te su iznosi ograničeni do 150.000,00
EUR u određenom periodu po dužniku. Također je naglašeno da osiguranje
potraživanja po domaćim kreditima predstavlja preko 80 posto cjelokupnog
portfelja osiguravatelja, te da je stoga zanemariv udio osiguranja inozemnih
potraživanja na ukupnom hrvatskom tržištu osiguranja.
Iz očitovanja Allianz Zagreb d.d. proizlazi da isto djelatnost osiguranja
izvoznih kreditnih rizika tretira kao sporednu aktivnost, te takvu vrstu
osiguranja ima u ponudi za određene klijente. Međutim, tijekom 2005. nije izdana
niti jedna polica osiguranja izvoznih kreditnih rizika.
Iz Izvješća HBOR-a o tržištu osiguranja kredita od utrživih (tržiš­nih) rizika u
RH navedeno je da zbog vrlo niske profitabilnosti, nedovoljno razvijenog i
relativno malog tržišta te većih rizika vezanih uz taj oblik osiguranja, u RH ne
postoji niti jedno društvo, u domaćem ili stranom vlasništvu, koje se sustavno
bavi ovom vrstom osiguranja te da osiguranje kredita, a posebice osiguranja
izvoznih potraživanja, osiguravajuća društva u RH obavljaju u zanemarivom obujmu
kao sporednu aktivnost. Svoje navode HBOR dokazuje tablicom o strukturi
zaračunate premije po skupinama osiguranja za 2005. iz koje se vidi kako na
bruto zaračunatu premiju za osiguranje potraživanja (kredita) otpada 1,26 posto
ukupne bruto zaračunate premije na hrvatskom tržištu osiguranja.
Iz očitovanja HANFA-e od 3. kolovoza 2006. proizlazi da ne postoji
specijalizirano osiguravajuće društvo za osiguranje izvoznih potraživanja
(kredita) od komercijalnih i političkih rizika te da nije u tijeku postupak
osnivanja specijaliziranog društva za osiguranje koje bi obavljalo isključivo
poslove osiguranja izvoznih potraživanja (kredita) od komercijalnih i političkih
rizika.
Osim toga, iz prikaza državnih potpora (Scoreboard) Europske Komisije od 27.
ožujka 2006. objavljenog na službenim web stranicama Europske komisije
www.europa.eu.int. proizlazi da je zbog nedovoljne pokrivenosti izvoznog
kreditnog osiguranja koje nude privatni osiguratelji poduzetnicima s ograničenim
izvoznim prihodom, potrebno izvozne rizike trenutno smatrati netržišnima.
Navedeno uzima u obzir i potrebu domaćeg tržišta da se prilagodi, zbog nedavnog
proširenja, povećanom tržištu Europske unije.

*4. Odluka Vijeća za zaštitu tržišnog natjecanja*

Uvidom u svu priloženu dokumentaciju Vijeće je ocijenilo da se tržišni rizici
(politički i komercijalni) sve dok ne postoji tržište osiguranja tržišnih rizika
odnosno dok ne postoje privatni osiguratelji koji bi pružali usluge za rečeni
oblik osiguranja, privremeno mogu smatrati netržišnima.
S obzirom da jedino HBOR na teritoriju RH obavlja poslove izvozno kreditnog
osiguranja, odnosno osigurava izvozne poslove od političkih i komercijalnih
rizika te da izuzeće može biti odobreno najdulje na razdoblje od 2 godine od
donošenja odluke, odnosno u konkretnom slučaju do 19. studenog 2008., odlučeno
je kao u točki I. izreke ovog rješenja.
Vijeće svoju odluku temelji na točki 4.4. Priopćenja Komisije koje se
primjenjuje na temelju članka 6. stavka 4. ZDP-a i članka 70. stavka 2. SSP-a.
Rješenje Agencije iz članka 13. stavka 4. ZDP-a, kojim se donosi odobrenje
objavljuje se u »Narodnim novinama« sukladno članku 18. ZDP-a, stoga je odlučeno
kao u točki II. izreke ovog rješenja.
S obzirom da je sukladno točki 4.4. Priopćenja Komisije u raz­doblju trajanja
izuzeća, ukoliko dođe do promjene stanja na tržištu, moguće izmijeniti odluku o
davanju izuzeća, HBOR je u obvezi Agenciji dostavljati podatke o tržištu
osiguranja kredita u RH i to svakih šest (6) mjeseci računajući od dana
donošenja ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.

Klasa: UP/I 430-01/2006-09/40
Urbroj: 580-03-06-61-3
Zagreb, 19. listopada 2006.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 116/2006-2611
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)